**Paskaidrojuma raksts**

Madonas novada pašvaldības 2019.gada budžetam

Madonas novada pašvaldības budžets izstrādāts saskaņā ar spēkā esošo likumdošanu par budžetu un finanšu vadību, likumu “Par pašvaldību budžetiem”, likumu “Par pašvaldībām”, MK noteikumiem, kas izdoti saskaņā ar šiem likumiem.

Pašvaldības budžets sastāv no pamatbudžeta un speciālā budžeta.

**Pamatbudžets**

Novada **pamatbudžets** 2019.gadam ieņēmumos un izdevumos apstiprināts EUR 24269217. Salīdzinot ar 2018.gada sākumu, pieaugums EUR 1238242. Naudas līdzekļu un noguldījumu atlikums gada sākumā EUR 3476115, palielinājums salīdzinot ar 2018.gada sākumu EUR 821585.

Budžeta veidošanas principi ir palikuši tādi paši kā iepriekšējā gadā – no budžeta tiek finansēta iestāde, aktivitāte, projekts. Katrai iestādei, atbilstoši apstiprinātajam amatu vienību sarakstam, aprēķināts darba algas fonds, paredzēti līdzekļi izdevumu segšanai par apkuri, elektrību, ūdeni un kanalizāciju, skolēnu pārvadājumiem, degvielas iegādei, produktu iegādei skolēnu un PII audzēkņu ēdināšanai.

Plānots trūkstošais finansējums pedagogu atalgojumiem gan mūzikas, mākslas skolu, Bērnu un jaunatnes sporta skolas, Bērnu un jauniešu centra pedagogu atalgojumiem, gan vispārizglītojošo skolu pedagogiem ko nav piešķīrusi valsts, kopā 8 mēnešiem EUR 1068256.

Visiem skolēniem no 1. līdz 12.klasei paredzētas brīvpusdienas (0.71 EUR dienā 5.-12. klašu skolēniem no pašvaldības budžeta produktu iegādei, pirmajiem četriem mēnešiem EUR 74677**,** 1.-4.klašu skolēnu ēdināšanai būs finansējums no valsts budžeta).

Plānots finansējums pašvaldības pirmsskolas izglītības iestāžu audzēkņu ēdināšanai produktu iegādei EUR 0.57 par vienu apmeklējuma dienu no pašvaldības budžeta un EUR 0.75 no vecāku iemaksām, 1.pusgadam PII audzēkņu ēdināšanai paredzēti EUR 147151.

Paredzēts apmaksāt skolēnu braucienus uz izglītības iestādēm.

Tradicionāli kopš novada izveidošanas konkrētu pagastu teritoriju ienākumus, kas iegūti, pārdodot nekustamos īpašumus, mežus u.c., atgriežam šajā teritorijā.

**Ieņēmumi**

Pašvaldības pamatbudžeta ieņēmumus veido *nodokļu ieņēmumi* - iedzīvotāju ienākuma nodoklis, nekustamā īpašuma nodoklis, azartspēļu nodoklis; nenodokļu ieņēmumi – valsts un pašvaldību nodevas, naudas sodi un sankcijas, ieņēmumi no depozītiem un kontu atlikumiem un citi nenodokļu ieņēmumi; *transfertu ieņēmumi* (maksājumi) no valsts un pašvaldību budžetiem un *budžeta iestāžu ieņēmumi*.

*Nodokļu ieņēmumi*

Ieņēmumi no nodokļiem plānoti EUR 12524225, jeb 52% no ieņēmumu kopapjoma.

Ieņēmumi no iedzīvotāju ienākuma nodokļa plānoti EUR 11230437. Salīdzinot ar pagājušā gada sākumu, tas ir par EUR 326009 mazāk. Plānotais iedzīvotāju ienākuma nodoklis ir 46,3 % no ieņēmumu kopapjoma.

Ieņēmumi no nekustamā īpašuma nodokļa plānoti EUR 1222788 jeb par EUR 23447 vairāk kā 2018.gada sākotnējais plāns.

Ieņēmumi no azartspēļu nodokļa plānoti EUR 71000 jeb par EUR 36300 vairāk nekā 2018.gada sākumā.

*Nenodokļu ieņēmumi*

2019.gada Madonas novada budžetā nenodokļu ieņēmumus plānots iekasēt EUR 45431 apmērā, tajā skaitā, valsts un pašvaldību nodevas 2019.gadā plānots saņemt EUR 26885, naudas sodus un sankcijas EUR 5500, pārējos nenodokļu ieņēmumi EUR 13046.

*Budžeta iestāžu ieņēmumi*

Budžeta iestāžu ieņēmumi ir ieņēmumi no sniegtajiem maksas pakalpojumiem, telpu nomas, maksas par komunālajiem pakalpojumiem un citi pašu ieņēmumi. Tie plānoti EUR 1230751 apmērā, vai 5% no ieņēmumu kopapjoma.

*Transfertu ieņēmumi*

Pašvaldības ieņēmumu struktūrā liels īpatsvars ir no valsts budžeta un citu pašvaldību budžetiem saņemtajiem maksājumiem (*transfertu ieņēmumiem*), tie plānoti EUR 10065314 jeb 41% no ieņēmumu kopapjoma.

Lai radītu pašvaldībām līdzīgas iespējas ar likumu noteikto funkciju izpildei, ņemot vērā pašvaldību sociālekonomiskās atšķirības, notiek pašvaldību finanšu izlīdzināšana.

Pašvaldību finanšu izlīdzināšanas sistēma paredz pašvaldību finanšu atšķirību daļēju izlīdzināšanu, lai veicinātu pašvaldību iniciatīvu un patstāvību savu finanšu resursu veidošanā un nodrošinātu pašvaldību finansiālās darbības aizsardzību.

Pašvaldību finanšu izlīdzināšanu veic ar izlīdzināšanas fonda starpniecību.

Madonas novada pašvaldība 2019.gadā saņems dotāciju no PFIF EUR 5220964 un papildus dotāciju pašvaldībām 19.6% no valsts konsolidētā kopbudžeta ieņēmumiem nodrošināšanai EUR 427917.

Valsts budžeta mērķdotācija Dzelzavas internātpamatskolai plānota EUR 509144, pamatizglītības, vispārējās vidējās izglītības, daļējai interešu izglītības programmu pedagogu darba samaksai un valsts sociālās apdrošināšanas obligātajām iemaksām EUR 2266211, mērķdotācija bērnu no 5 gadu vecuma apmācībai EUR 310480. Mērķdotācijas pedagogu darba samaksai un valsts sociālās apdrošināšanas obligātajām iemaksām, saskaņā ar FM rīkojuma „Par valsts pagaidu budžetu 2019.gadam” pielikumiem ieplānotas laika periodam no 2019.gada 1.janvāra līdz 2019.gada 31.augustam.

Pašvaldība 2019.gadā saņems valsts budžeta dotāciju par veco ļaužu pansionātos un centros līdz 1998.gada 1.janvārim ievietotajiem EUR 8540, mērķdotāciju asistentu pakalpojumiem EUR 70100,māksliniecisko kolektīvu darba samaksai un valsts sociālās apdrošināšanas obligātajām iemaksām EUR 29491, mērķdotāciju literatūras/mācību līdzekļu iegādei EUR 49545,mērķdotācija projekta “Latvijas skolas soma” realizēšanai EUR 15932. Bez tam 2019.gadā saņemsim valsts budžeta līdzekļus Madonas biatlona un slēpošanas sporta bāzes “Smeceres sils” attīstības projekta īstenošanai EUR 500000.

Saskaņā ar pašvaldības noslēgtajiem līgumiem ar Latvijas Nacionālo kultūras centru par profesionālās ievirzes mūzikas/mākslas/dejas izglītības programmu finansēšanu, ministrija 2019.gadam piešķir valsts budžeta pieejamo finansējumu EUR 30950 pedagogu darba samaksai un valsts sociālās apdrošināšanas obligātajām iemaksām mākslas programmai un EUR 212731 mūzikas programmai .

Saskaņā ar pašvaldības noslēgto līgumu ar Izglītības un zinātnes ministriju, ministrija piešķir pašvaldībai no valsts budžeta līdzekļus par kopējo summu EUR 249568 lai nodrošinātu profesionālās ievirzes sporta izglītības programmu īstenošanu 2019.gadā.

Ieņēmumi pašvaldības budžetā no citām pašvaldībām izglītības funkciju nodrošināšanai plānoti EUR 400000.

Pašvaldība ir noslēgusi līgumu ar Nodarbinātības valsts aģentūru par aktīvā nodarbinātības pasākuma “Algoti pagaidu sabiedriskie darbi” īstenošanu, kam tiks saņemts finansējums EUR 120600.

Pamatbudžeta ieņēmumu izmaiņas, salīdzinot ar 2018.gada sākumu:

*palielinājušies* prognozētie ieņēmumi no

nekustamā īpašuma nodokļa par 23447.00 EUR

mērķdotācijām no valsts budžeta 61631.00 EUR

dotācija no pašvaldību finanšu izlīdzināšanas fonda par 906685.00 EUR

ieņēmumiem no maksas pakalpojumiem par 183474.00 EUR

nenodokļu ieņēmumiem par 9548.00 EUR

transfertiem no citām pašvaldībām 89300.00 EUR

*samazinājušies* plānotie ieņēmumi no iedzīvotāju ienākuma nodokļa par 326009.00 EUR

**Izdevumi**

*Izpildvaras funkciju nodrošināšanai* paredzēts finansējums EUR 2910102 apmērā, tajā skaitā pašvaldības iepriekšējos gados saņemto un kārtējā gadā plānoto aizņēmumu procentu nomaksa EUR 58292, kredītu apkalpošanas maksu samaksai EUR 57895. Aizņēmumi nepieciešami ES struktūrfondu projektu realizācijai.

*Sabiedriskai kārtībai un drošībai* paredzēts finansējums EUR 1929 apmērā.

*Ekonomiskai darbībai* paredzēts finansējums EUR 126764 apmērā. Šajos izdevumos ietilpst finansējums vispārējiem nodarbinātības pasākumiem, lauksaimniecībai, tūrismam. Lai atbalstītu nodarbinātības līmeņa paaugstināšanos un nodrošinātu bezdarbnieku iesaisti algotajos pagaidu sabiedriskajos darbos, noslēgts līgums ar Nodarbinātības Valsts aģentūru par algotu pagaidu sabiedrisko darbu vietu izveidi un finansējuma piesaisti.

*Pašvaldības teritoriju un mājokļu apsaimniekošanai* paredzēts EUR 4082100. Šo izdevumu īpatsvars pašvaldības budžetā ir 16.8%. Šajos izdevumos ietilpst finansējums mājokļu attīstībai, teritoriju attīstībai un apsaimniekošanai, ūdensapgādei. Investīciju projektu realizācijai, ar budžeta grozījumiem no atlikuma uz gada sākumu tiks novirzīti papildus līdzekļi.

*Veselībai* paredzēti EUR 148672. Galvenokārt līdzekļi paredzēti ambulatoro ārstniecības iestāžu darbībai.

*Atpūtai un kultūrai* paredzēti EUR 2912449. Šo izdevumu īpatsvars pašvaldības budžetā ir 12%. Līdzekļi paredzēti kultūras un sporta pasākumu organizēšanai, bibliotēku, muzeja, kultūras namu darbības nodrošināšanai.

*Izglītībai* paredzēti EUR 10152991. Šo izdevumu īpatsvars pašvaldības budžetā ir 41.8%. Līdzekļi paredzēti pirmsskolas izglītības iestāžu, vispārējās izglītības iestāžu, mūzikas un mākslas skolu, bērnu un jaunatnes sporta skolas, bērnu un jauniešu centra darbības nodrošināšanai, dažādu izglītības pasākumu organizēšanai. Šajā summā ietilps arī rezerve izglītības iestāžu pedagogu atalgojumiem no septembra līdz decembrim, kā arī līdzekļi pirmsskolas izglītības iestāžu audzēkņu un vispārējo skolu skolēnu ēdināšanai otrajā pusgadā.

*Sociālai aizsardzībai* paredzēti EUR 2813380. Šo izdevumu īpatsvars pašvaldības budžetā ir 11.6%. Tajā skaitā EUR 630000 ir sociālajiem pabalstiem paredzētie līdzekļi.

*Finansēšanai* ( aizdevumu pamatsummu atmaksai) paredzēti EUR 1119715.

56 % no kopējiem pamatbudžeta izdevumiem EUR 13611633 paredzēts izlietot atalgojumam un darba devēja valsts sociālās apdrošināšanas obligātajām iemaksām (ieskaitot rezervi pedagogu atalgojumiem no septembra), 1929796 EUR paredzēts izlietot komunālo pakalpojumu apmaksai, degvielas un kurināmā iegādei, EUR 469506 no pašvaldības budžeta līdzekļiem paredzēti produktu iegādei 5. – 12.klašu skolēnu un pirmsskolas izglītības iestāžu audzēkņu ēdināšanai (ieskaitot rezervi 2.pusgadam), EUR 174939 paredzēti skolēnu pārvadājumiem.

**Speciālais budžets**

2019.gada speciālais budžets ieņēmumos plānots EUR 1089463 apmērā.

Saskaņā ar Valsts akciju sabiedrības „Latvijas Valsts ceļi” sniegto informāciju, Madonas novada pašvaldība 2019.gadā saņems mērķdotāciju autoceļiem (ielām) EUR 989463. Salīdzinot ar 2018.gadu tā nav izmainījusies. Pašvaldības autoceļu un ielu uzturēšanai paredzēto naudas līdzekļu sadalījums starp Madonas novada pašvaldības pagastu pārvaldēm tiek aprēķināts atbilstoši apstiprinātajai Autoceļu fonda sadales kārtībai. Pagastu pārvaldes šos līdzekļu saņems proporcionāli attiecīgās pagasta pārvaldes teritorijā reģistrēto tehniskā kārtībā esošo transportlīdzekļu skaitam, esošajiem ielu brauktuvju un tiltu laukumam, ceļu garumam.

Ieņēmumi no dabas resursu nodokļa plānoti EUR 100000.

Naudas līdzekļu un noguldījumu atlikums gada sākumā ir EUR 735525.

**Izdevumi**

2019.gada speciālā budžeta izdevumi kopā ar finansēšanu plānoti 989463 EUR apmērā. Tajā skaitā EUR 394176 apmērā tiks atmaksātas Madonas novada pašvaldības ceļu un ielu tīkla izbūves un rekonstrukcijas projektu finansēšanai ņemto kredītu pamatsummas. Lai saglabātu autoceļu un ielu uzturēšanai paredzēto finansējumu pašvaldībai piešķirtās mērķdotācijas autoceļiem (ielām) apjomā, šī summa tiek kompensēta no pašvaldības pamatbudžeta. Pārējais pieejamais finansējums tiks izlietots teritoriju (ielu un ceļu) apsaimniekošanai. Pārsvarā tas ir ielu un ceļu ikdienas uzturēšanai – bedrīšu remontiem, sniega tīrīšanai.

Līdzekļi no saņemtā dabas resursu nodokļa tiks lietoti vides aizsardzībai saskaņā ar turpmāk pieņemtajiem domes lēmumiem.

Turpmākajos divos gados tiks strādāts pie saimniecisko izdevumu pārskatīšanas un izmaksu efektivizācijas, tajā skaitā atalgojumu līmeņu sabalansēšanas visās novada pašvaldības iestādēs. Palielinoties ES struktūrfondu projektu skaitam, kurus pašvaldība realizēs šajā plānošanas periodā (2014.-2020.gads), plānojam tos līdzfinansēt, ņemot kredītus Valsts Kasē, kas atstās iespaidu uz pamatbudžeta izdevumiem kredītu maksājumu apkalpošanā. Sekojot līdzi izglītības reformām valstī kopumā un tām sekojošiem mērķdotāciju maksājumiem pašvaldības budžetā pedagogu algām, iespēju robežās līdzfinansēsim no pašvaldības budžeta mazo lauku skolu pedagogu algu maksājumus, saglabājot pamatprincipu novadā: “Pirmsskola un sākumskola maksimāli tuvu bērna dzīvesvietai”.

Domes priekšsēdētājs A.Lungevičs